**Ministru kabineta noteikumu projekta "Grozījumi Ministru kabineta 2004. gada 20. janvāra noteikumos Nr. 42 "Noziedzības novēršanas padomes nolikums"" sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | Pamatojums | Ministru kabineta noteikumu projekts "Grozījumi Ministru kabineta 2004. gada 20. janvāra noteikumos Nr. 42 "Noziedzības novēršanas padomes nolikums"" (turpmāk – Noteikumu projekts) izstrādāts atbilstoši Ministru kabineta 2017. gada 11. aprīļa sēdes protokollēmuma (Nr. 19, 30. §) (turpmāk – Protokollēmums) 2. punktam, saskaņā ar kuru Ministru kabinets atbalstīja informatīvajā ziņojumā "Par priekšlikumiem turpmākai rīcībai, lai izveidotu mehānismu konfiscēto noziedzīgi iegūto līdzekļu izmantošanai" (turpmāk – informatīvais ziņojums) plānoto mehānismu konfiscēto noziedzīgi iegūto līdzekļu izmantošanai un tā administrēšanai, kas paredzēja, ka padomes locekļi būs tie, kas izlems par Tieslietu ministrijas budžeta programmas "Noziedzīgi iegūtu līdzekļu konfiskācijas fonds" finanšu līdzekļu izlietojumu konkrētiem mērķiem un pasākumiem, un to sadali starp iesaistītajām institūcijām.  Noteikumu projekts izstrādāts arī atbilstoši Noziedzības novēršanas padomes (turpmāk – padome) 2017. gada 17. maija sēdes protokola Nr. 4, 4. §, 2. punktā uzdotajam – Tieslietu ministrijai izvērtēt iespēju veikt turpmāko padomes materiāltehnisko nodrošināšanu un attiecīgā gadījumā iesniegt noteiktā kārtībā izskatīšanai Ministru kabineta sēdē Ministru kabineta noteikumu projektu par nepieciešamajiem grozījumiem Ministru kabineta 2004. gada 20. janvāra noteikumos Nr. 42 "Noziedzības novēršanas padomes nolikums" (turpmāk – Noteikumi). | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Noteikumu 1. punktu padome ir koordinējoša institūcija, kuras darbības mērķis ir koordinēt un pilnveidot valsts institūciju darbību noziedzības (tai skaitā korupcijas un organizētās noziedzības) novēršanā un apkarošanā. Ievērojot to, ka padomes mērķi un funkcijas saskaņā ar Noteikumu 1. un 2. punktu nav tikai koordinējošas, Noteikumu projekts paredz Noteikumu 1. punktā vārdu "koordinējoša" aizstāt ar vārdu "koleģiāla", jo atbilstoši Noteikumu 5. punktam padome ir koleģiāla institūcija.  Noteikumu projekts paredz papildināt Noteikumus ar 2.7. apakšpunktu, nosakot padomei funkciju lemt par Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" līdzekļu sadali. Tas, ka padomei ir nododama šāda funkcija, tika noteikts ar Protokollēmuma 2. punktu, ar kuru tika atbalstīts informatīvajā ziņojumā plānotais mehānisms konfiscēto noziedzīgi iegūto līdzekļu izmantošanai un tā administrēšanai. Atbilstoši informatīvajā ziņojumā paredzētajam - padomes locekļi politiskā līmenī izlems par saņemto līdzekļu izlietojumu konkrētiem mērķiem un pasākumiem, un to sadali starp iesaistītajām institūcijām.  Noteikumu projekts paredz no Noteikumiem svītrot 4.6. apakšpunktu, kurā noteikts, ka, lai koordinētu Latvijas tiesībaizsardzības iestāžu darbību cīņā pret noziedzību (īpaši – korupciju un organizēto noziedzību), padome var veidot pastāvīgi darbojošās starpinstitūciju darba grupas. Minētās normas izslēgšana ir nepieciešama, jo darba grupas valsts pārvaldē parasti izveido Ministru kabinets vai ministrijas. Padomei savas darbības ietvaros nav jāveido darba grupas, bet tā var uzdot, kādai no valsts pārvaldes institūcijām izveidot attiecīgu darba grupu.  Saskaņā ar Ministru kabineta noteikumu projektu "Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" finanšu līdzekļu izmantošanas kārtība" (VSS-1145) Tieslietu ministrija veiks minētās budžeta programmas koordināciju un uzraudzību. Ievērojot minēto, Noteikumu projekts paredz Noteikumu 11. punktā noteikt tieslietu ministram tiesības sasaukt padomes sēdi, lai nodrošinātu Noteikumu 2.7. apakšpunktā paredzēto funkciju izpildi, proti, lai padome izlemtu par Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" līdzekļu sadali.  Atbilstoši Valsts kontroles likumā noteiktajam Valsts kontrolei kā augstākajai revīzijas (audita) iestādei ir kompetence pārbaudīt rīcību ar valsts budžeta līdzekļiem un sniegt viedokli par līdzekļu izlietojuma tiesiskumu, pareizību, ekonomiskumu un efektivitāti. Ņemot vērā Valsts kontroles darbības ietvaru, Valsts kontroles dalība lēmuma pieņemšanā par Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" līdzekļu sadali nav pieļaujama. Ievērojot minēto, Noteikumu projekts paredz Noteikumu 9. punktā noteikt, ka valsts kontrolieris nepiedalās lēmuma par Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" līdzekļu sadali pieņemšanā.  Saskaņā ar Noteikumu 13. punktuValsts kanceleja materiāltehniski nodrošina padomes pastāvīgo funkciju izpildi, kā arī:  13.1. sagatavo padomes sēdes darba kārtības projektu;  13.2. sagatavo iesniegtos materiālus izskatīšanai padomes sēdē;  13.3. kontrolē padomes lēmumu izpildi;  13.4. nodrošina informācijas apmaiņu starp institūcijām un amatpersonām, kuras iesaistītas padomes kompetencē esošo jautājumu risināšanā, kā arī padomes priekšsēdētāja uzdevumā veic citus pasākumus padomes funkciju izpildei.  Saskaņā ar Ministru kabineta 2017. gada 16. augusta noteikumu Nr. 474 "Tieslietu ministrijas nolikums" 4. punktu ministrijas funkcijas ir izstrādāt, organizēt un koordinēt politiku krimināltiesību un procesuālo tiesību jomā.  Ievērojot minēto, kā arī padomes 2017. gada 17. maija sēdē uzdoto, Noteikumu projekts paredz, ka turpmāk Tieslietu ministrija materiāltehniski nodrošinās padomes pastāvīgo funkciju izpildi saskaņā ar Noteikumu 13. punktu. | | |
| 3. | Projekta izstrādē iesaistītās institūcijas | Noteikumu projektu izstrādāja Tieslietu ministrija. | | |
| 4. | Cita informācija | Nav. | | |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Regulējums attieksies uz padomi un Tieslietu ministriju. |
| 2. | Tiesiskā regulējuma ietekme uz tautsaimniecību un administratīvo slogu | | Padomei tiek noteikta papildu funkcija, proti, lemt par Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" līdzekļu sadali.  Tieslietu ministrijai turpmāk materiāltehniski būs jānodrošina padomes pastāvīgo funkciju izpildi saskaņā ar grozījumiem Noteikumu 13. punktā. Tieslietu ministrijai būs jānosaka atbildīgā amatpersona, kas pildīs Noteikumu 13. punktā noteiktos pienākumus. |
| 3. | Administratīvo izmaksu monetārs novērtējums | | Noteikumu projekts šo jomu neskar. |
| 4. | Cita informācija | | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |

|  |  |  |
| --- | --- | --- |
| 1. | Nepieciešamie saistītie tiesību aktu projekti | Par Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" sadali atbilstoši Noteikumu projektam lems padome, savukārt finanšu līdzekļu izmantošanas kārtība ir noteikta Ministru kabineta noteikumu projektā "Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" finanšu līdzekļu izmantošanas kārtība"" (VSS-1145). |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Noteikumu projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs pārvaldes funkcijas un institucionālo struktūru. Jaunas institūcijas nebūs jāveido, esošās institūcijas nebūs jālikvidē vai jāreorganizē. Tieslietu ministrijai būs jānosaka atbildīgā amatpersona, kas pildīs Noteikumu 13. punktā noteiktās funkcijas.  Padomes pastāvīgo funkciju izpildes materiāltehniskā nodrošināšana tiks īstenota Tieslietu ministrijas budžeta programmas 97.00.00 "Nozaru vadība un politikas plānošana" un Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" finanšu līdzekļu izmantošanas kārtības ietvaros. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Zemzars 67036943

[Uldis.Zemzars@tm.gov.lv](mailto:Uldis.Zemzars@tm.gov.lv)

Kalniņa 67036988

[Kristiana.Kalniņa@tm.gov.lv](mailto:Kristiana.Kalniņa@tm.gov.lv)